Onu Bella

Onu Bella (kodanikunimega Igor Maasik (kuni 1989. aastani Maksimov); 19. september 1961 Tartu – 1. mai 2018) oli eesti muusik ja meelelahutustegelane, Eesti Kirjanike Liidu liige 2015. aastast.

Ta õppis Tartu 2. Keskkoolis ja lõpetas 1980. aastal Tartu 5. Keskkooli, lõpetas Tartu Riikliku Ülikooli (füüsika-keemiateaduskonnas) 1985. aastal.

Ta oli keemiaõpetaja Narva 2. Keskkoolis (1985–1988), kuni 1992. aastani Tartu Konservitehase insener-keemik ja varumisosakonna juhataja, edasi vabakutseline.

Ta oli tegev ansamblites Öörahu (1988–1990; 2009), Provints (1990–1991), stuudioprojektis Onu Bella (1992–1995; 1998). 2005. aastal moodustas ansambli Onu Bella Band.

Tuntud raadiohääl kunagises Raadio Tartus, Paide Järva Kukus ja Põlvamaal Marta Raadios (kava “Vox Humana muusika”). Tal olid ka oma autorisaated raadiojaamas Raadio 2.

Ta näitles teatris Vanemuine ja Narva rahvateatris.

Töötas õhtujuhina ja diskorina, mängis põhiliselt 1970.–1980. aastate rokk- ja popmuusikat.

Töötas loomakliiniku laboris.

2010. aastal ilmus temalt autobiograafiliste sugemetega raamat “Ma võtsin viina”. 2017. aastal ilmus samuti autobiograafiline kaksikromaan "Tappa prostatavähk".

1. mail 2018 suri Onu Bella 56-aastaselt vähki.

Teoseid

Helikandjad
1992 "Ma võtsin viina" Valindo, MC
1993 "Onu Bella paradiis" Valindo, MC
1993 "Onu Bella klounimuusikal" Valindo, MC
1993 "The Craziest Hits" Valindo, MC
1994 "Ma olen ju..." Valindo, MC
1998 "Parimad pärlid" Hitivabrik, CD MC
2010 "Ma võtsin viina" raamatu "Ma võtsin viina" lisa CD
2011 "Onu Bella - Eesti kullafond" Hitivabrik, 2CD+DVD

Raamatud
Onu Bella. "Ma võtsin viina". (2010) Menu. ISBN 9789949470051
Onu Bella. "Koduperemehe nipiraamat". (2011) Menu. ISBN 9789949470815
Onu Bella. "Dekameron". (2012) Menu. ISBN 9789949495184
Onu Bella. "Mõned hallid varjundid". (2013) Pegasus. ISBN 9789949505630
Onu Bella. "Keemia diskreetne võlu". (2014) Pegasus. ISBN 9789949550111
Onu Bella. "Tappa prostatavähk" I ja II osa. (2017). Ema ja Isa.

Isiklikku
Tal oli pikem suhe äritegelase Krista Raidma-Stromsvagiga ja füsioterapeut Sirje Penjamiga.

Mälestuse jäädvustamine ja austusavaldused 

Mart Juur pühendas oma 2018. aastal ilmunud "Hea tuju raamatu" Onu Bellale.

2023. aasta augustist etendab Eesti Draamateater Noblessneri valukojas lavastust "Onu Bella tähestik" (autor ja lavastaja Kertu Moppel, nimiosas Tõnis Niinemets). See räägib "Bellast kui triksterist, mitte inimesest endast – inimene ise võib-olla ei kontrolligi seda triksterit, see võtab ta üle. Igor käis nii-öelda Bellat jooksmas," on lavastaja öelnud.

Viited

Välislingid
Eesti ansamblite andmebaas

 Ajaleht Kuma – Intervjuu 2005
 Suri Igor Maasik, ERR, 1. mai 2018

Eesti lauljad
Eesti kirjanikud
Maasik, Igor
Sündinud 1961
Surnud 2018